Περιέχει βραχυμεσοπρόθεσμα μέτρα. Αποτελεί μια πολιτική πρωτοβουλία από σειρά ανάλογων που έχει δρομολογήσει η Ευρωπαϊκή Επιτροπή με σκοπό τη βελτίωση της αποδοτικότητας και της βιωσιμότητας των εμπορευματικών μεταφορών στην Ευρώπη. Ηλ.-εμπορευματικές μεταφορές (e-Freight): η χρήση των Τεχνολογιών Πληροφοριών και Επικοινωνιών (ΤΠΕ) παρέχει τη δυνατότητα της φυσικής ροής εμπορευμάτων συνοδευόμενης από ηλεκτρονική ροή πληροφοριών, χωρίς τη χρήση χαρτιού. Ως σημεία συμφόρησης: έχουν αναγνωριστεί σχεδόν 500 σημεία που χαρακτηρίζονται από ανεπαρκείς υποδομές ή αντιμετωπίζουν εμπόδια διοικητικού χαρακτήρα. Τα ως άνω σημεία μπορούν να αντιμετωπιστούν με την κατάρτιση ειδικευμένου προσωπικού, τη χρήση δεικτών επιδόσεων και καλύτερα στατιστικά δεδομένα. Αλυσίδες μεταφορών: η απλούστευση της συμμόρφωσης προς τις διοικητικές απαιτήσεις μέσω της χρήσης ενός εγγράφου για όλους τους τύπους μεταφορών και σαφείς κανόνες περί ευθύνης είναι δυνατό να μειώσουν το κόστος και τη γραφειοκρατία. Βάρη και διαστάσεις: Η νομοθεσία της ΕΕ θέτει όρια στα βάρη και τις διαστάσεις των οχημάτων. Παρόλα αυτά, ορισμένα θέματα που άπτονται των βαρών παραμένουν στη διακριτική ευχέρεια των εθνικών αρχών. Η αναθεώρηση της νομοθεσίας το 2012 κατέληξε στη θέσπιση των αναθεωρημένων κανόνων της ΕΕ το 2015. Οι ως άνω κανόνες έχουν ως στόχο τη βελτίωση της αεροδυναμικής καθώς και της ενεργειακής απόδοσης των οχημάτων. Πράσινοι διάδρομοι μεταφοράς:τα εν λόγω ολοκληρωμένα δρομολόγια θα παρέχουν τη δυνατότητα μεταφοράς εμπορευμάτων με μειωμένες περιβαλλοντικές επιπτώσεις μέσω του συνδυασμού ακτοπλοΐας, σιδηρόδρομου, εσωτερικής ναυσιπλοΐας και οδικών μεταφορών, και των σχετικών τεχνολογιών (όπως ΤΠΕ που χρησιμοποιούνται στα νοήμονα συστήματα μεταφορών). Αστικά εμπορεύματα: Οι μικρές και οι μεγάλες πόλεις της Ευρώπης αποτελούν συχνά προορισμό για εμπορεύματα που έχουν ταξιδέψει μακρές αποστάσεις. Το γεγονός αυτό θα πρέπει να λαμβάνεται υπόψη από την πολεοδομία. Άλλες σχετικές πρωτοβουλίες της ΕΕ περιλαμβάνουν: Τον χρηματοδοτικό μηχανισμό"Συνδέοντας την Ευρώπη" , ο οποίος καθιστά διαθέσιμη τη χρηματοδότηση για διασυνοριακά και άλλα βασικά έργα δικτύων μεταφορών. Η Γαλάζια ανάπτυξη, η οποία επισημαίνει ότι οι θαλάσσιες μεταφορές, οι οποίες μολύνουν λιγότερο το περιβάλλον σε σύγκριση με τις χερσαίες μεταφορές, συμβάλλουν στη μείωση των εκπομπών αερίων του θερμοκηπίου. Η οδηγία για τον θαλάσσιο χωροταξικό σχεδιασμό αυξάνει τη συνεργασία μεταξύ των χωρών της ΕΕ σε τομείς όπως οι θαλάσσιοι οδοί. Ο " Χάρτης πορείας για έναν Ενιαίο Ευρωπαϊκό Χώρο Μεταφορών " προσδιορίζει τρόπους εξάλειψης των κύριων σημείων συμφόρησης για τις μεταφορές εμπορευμάτων και ανθρώπων.